Soek jy na bewyse om te kan glo? – Lukas 24:33-48 – NGK Somerstrand
Soek jy na bewyse om te kan glo? – Lukas 24:33-48
Soek jy na bewyse om te kan glo?
Pulse 18 April 2021 – Lukas 24:33-48
Youtube 06:00 Sondag
Ons het volgende week die 25ste nie 'n Pulse diens nie, weens die vakansie. Ons het wel 'n Pulse diens die 2de Mei, want die skole begin reeds daardie Maandag, die 3de Mei.
Groot nuus is dat ons beplan om die 30ste Mei net ná Pinkster weer in die kerk te begin met Pulse. Hier is 'n lusmaker.
Ons lewe in 'n wêreld wat baie maak van bewyse.
Niemand van ons wil vir 'n sucker gevang word nie. So, as die polisie sê jy het te vinnig gery, soek jy die bewyse, die video wat wys dat dit jou motor is wat te vinnig gery het. En natuurlik dat dit jy is wat in die motor is, en dat dit nie iemand anders is wat jou motor gevat het nie.
En as die bewyse daar is, dan moet jy betaal. Dit is hoe dit werk. As die bewyse daar is, het jy nie 'n ander keuse nie. Jy moet betaal.
Bewyse is regtig belangrik. Sonder 'n geboortesertifikaat kan jy nie 'n ID kry nie. Sonder 'n ID kan jy nie 'n bestuurderslisensie kry nie. Sonder 'n bestuurderslisensie kan jy nie motor ry nie. Jy het daardie bewyse nodig om aansoek te kan doen en die goedkeuring te kry om motor te ry.
Maar, dit werk natuurlik ook in jou guns. As jy 'n ID het, en jy is oud genoeg, kan jy aansoek doen vir 'n bestuurderslisensie. Hulle kan jou nie weier nie. En met 'n bestuurderslisensie mag jy motor ry.
Bewyse is regtig belangrik. Om universiteit toe te gaan, moet jy 'n matrieksertifikaat hê. Jy moet die regte aantal krediete hê om in jou vakrigting te kan studeer. En jy word nie toegelaat by die universiteit as jy nie bewys kan lewer dat jy betaal het nie.
En as jy aansoek doen vir werk, moet jy jou kwalifikasies wys. Daarsonder sal niemand jou vir 'n onderhoud nooi nie. Bewyse is regtig belangrik.
Maar, kom ons gaan 'n bietjie dieper.
Hoe weet jy jou ma en pa het jou lief?
Jy kan begin by die bewyse dat hulle lief is vir mekaar. Dat hulle getroud is. Jy kan kyk na die ringe aan hulle vingers. Of na hulle huweliksertifikaat.
Maar, dit is nie al nie. Jou pa en ma se liefde wys ook in ander dinge.
Hulle liefde wys in die feit dat hulle tyd met jou spandeer. Dat hulle vir jou sorg. Dat hulle jou aanmoedig en raad gee. Dat hulle jou vashou. En al hou jy in jou tienerdae nie meer so baie van drukkies nie, sal jy jou pa se sterk arms en jou ma se sagte hand nie maklik vergeet nie. Trouens, 'n mens vergeet dit nooit nie.
Jou ma en pa se liefde wys nie net in die skriftelike en die simboliese bewyse van 'n huweliksertifikaat en ringe nie. Dit wys ook in die manier waarop hulle vir jou lief is. Die tyd wat jou ma aan jou spandeer, is vir jou 'n bewys dat sy vir jou lief is. Die woorde van aanmoediging wat jou pa vir jou gee, is 'n bewys dat hy vir jou lief is.
Kom ons dink nou vanuit daardie hoek oor die liefde van God.
Hoe weet jy dat God vir jou lief het?
Wel, 'n mens kan dit alreeds sien in die wêreld waarin ons leef. In hoe alles op 'n fyn beplande wyse in mekaar en by mekaar pas.
'n Mens staan verwonderd as jy dieper ingaan op die fisika en die sinergie raaksien tussen die vier natuurkragte wat sorg dat alles nie uit mekaar spat nie. Swaartekrag en elektromagnetiese kragte op 'n afstand, en die sterk en swak kragte binne atome.
Of in die biologie, hoe haarfyn die prosesse uitgewerk is wat lewe moontlik maak. Met die DNA in elke sel wat die beste sagteware program is wat ooit geskep is. 'n Alfabet van vier letters – A, C, G, en T – wat jou hele menswees bepaal. 'n Sagteware program in elke lewende sel in jou liggaam wat drie miljard van hierdie letters bevat (lees gerus die uitstekende boek van Stephen Meyer, Return of the God Hypothesis, wat 'n mens inlei in hierdie verstommende wêreld).
Maar, 'n mens sien dit die beste in die Bybel, veral waar ons God se liefde in konkrete verhale kan lees. Verhale wat vir 'n mens wys hoe God is, en wat jou uitnooi om Hom te vertrou om op dieselfde wyse sy liefde aan jou te openbaar.
Kom ons lees een van die verhale waar Jesus vir die dissipels gewys het dat Hy vir hulle lief is. Julle onthou nog die verhaal van die Emmausgangers, Kleopas en sy metgesel, waarskynlik Maria, sy vrou (Joh 19:25 waar hy Klopas genoem word). Jesus het aan hulle verskyn, maar toe weer verdwyn.
4. Soek jy na bewyse om te glo?
En as jy daardie boodskap aanvaar, dan raak jy ook 'n getuie daarvan. Wat vir ander van God se groot liefde vir hierdie wêreld moet vertel.